
Армениер парламент республикэм хуокIуэ
Дыгъэгъазэм и 6-м Армением щекIуэкIащ я конституцэм зэхъуэкIыныгъэхэр хэлъхьэным теухуа референдум.
Къэралыр сыт хуэдэ унафэ щIыкIэ зытетынур? Президентра хьэмэрэ парламентра унафэр зыIэщIэлъын хуейр? Апхуэдэ Iуэхут абы къыщаIэтар.
IэIэтым кърикIуахэр щызэхалъхьэжым наIуэ къызэрыхъуащи, хэхыпIэ участкэ 1997-м къекIуэлIахэм я процент 63-м щIигъур зи телъхьэр къэрал унафэр парламентым ищIынырщ.
Референдумым кърикIуахэм Армением и иджырей президент Саргсян Серж Iэмал кърат премьер-министр къулыкъум пэрыту къэрал унафэр ищIыну. Абы и пIалъэр 2018 гъэм еух икIи къэрал къулыкъум аргуэру щIэбэныну хуиткъым.
Еврэ минищэм щIигъу
Австрием и къалащхьэ Венэ щыпсэу цIыхухъум илъагъур и фIэщ мыхъущэурэ Дунай псым хэпкIащ — абы еврэ хъушэ кърихьэхырт.
Ар зылъэгъуахэр хуабжьу къэгузэват, лIым псым зригъэтхьэлэну зыхидза къафIэщIри икIи полицэр къраджащ. ПсынщIэ дыдэу къэса хабзэхъумэхэм ахъшэхэри цIыхухъури Дунай къыхахыжащ. Ахъшэхэр щабжым, ахэр еврэ минищэм щIигъуу къыщIэкIащ. Хабзэхъумэхэм зэкIэ ящIэркъым ахъшэхэр абы хэзыдзари, ахэр къыздикIари.
Венэ полицэм къулыкъу щызыщIэ Хахслингер Роман цIыхухэм къазэрыжриIамкIэ, ахъшэ псыфхэр ягъэгъущыжащ икIи ар зеинкIэ хъунур зэхагъэкI. «Ахъшэр зейр къыкъуэкIрэ ахэр и мылъкуу зэрыщытым щыхьэт темыхъуэфмэ, доллар минищэр псым къыхэзыщыпыкIа цIыхухъум иратынри зыхуэIуа щыIэкъым», — жиIащ абы.
